b'\n_START_ARTICLE_\nMets\xc3\xa4hallitus\n_START_SECTION_\nJulkisia hallintoteht\xc3\xa4vi\xc3\xa4\n_START_PARAGRAPH_\nLiiketoiminnan lis\xc3\xa4ksi Mets\xc3\xa4hallitus hoitaa valtion silt\xc3\xa4 tilaamia julkisia hallintoteht\xc3\xa4vi\xc3\xa4 verovaroin. N\xc3\xa4it\xc3\xa4 ovat luonnonsuojelu, retkeilij\xc3\xa4n ja er\xc3\xa4nk\xc3\xa4vij\xc3\xa4n palvelut. Mets\xc3\xa4hallituksen Luontopalvelut hoitaa luonnonsuojelu- ja retkeilyalueita ja edist\xc3\xa4\xc3\xa4 luonnonsuojelua sek\xc3\xa4 virkistysk\xc3\xa4ytt\xc3\xb6\xc3\xa4 valtion mailla ja vesill\xc3\xa4. Kaikki Suomen 40 kansallispuistoa ja suuri m\xc3\xa4\xc3\xa4r\xc3\xa4 muita suojelualueita on Mets\xc3\xa4hallituksen vastuulla. Kansallispuistoissa k\xc3\xa4y vuosittain yli 3 miljoonaa luonnossa liikkujaa ja asiakaspalvelupisteiss\xc3\xa4 ja luontokeskuksissa kirjattiin noin 1,2 miljoonaa k\xc3\xa4ynti\xc3\xa4 (vuonna 2018)._NEWLINE_Lakis\xc3\xa4\xc3\xa4teisten luonnonsuojelualueiden pinta-ala on 1\xc2\xa0519\xc2\xa0000 hehtaaria. Lis\xc3\xa4ksi Luontopalvelut hoitaa muita suojelualueita sek\xc3\xa4 valtion yleisi\xc3\xa4 vesialueita. Kaikkien Luontopalvelujen hoidossa olevien suojelu- ja muiden erityisalueiden pinta-ala on noin 7\xc2\xa0000\xc2\xa0000 hehtaaria.\n_START_SECTION_\nHistoria\n_START_PARAGRAPH_\nTeollistumisesta seurannut puunk\xc3\xa4yt\xc3\xb6n lis\xc3\xa4\xc3\xa4ntyminen pakotti valtion s\xc3\xa4\xc3\xa4t\xc3\xa4m\xc3\xa4\xc3\xa4n vuonna 1851 tiukan mets\xc3\xa4lain, jonka noudattamista valvomaan oli luotava mets\xc3\xa4hallinto. Se luotiin aluksi Maanmittauksen ylihallituksen alaisuuteen; erillinen mets\xc3\xa4nhoitohallitus perustettiin vuonna 1863 valvomaan kruununmetsien hoitoa. Vuonna 1908 siit\xc3\xa4 tuli Mets\xc3\xa4hallitus, ja se sai valtuudet valvoa my\xc3\xb6s yksityist\xc3\xa4 mets\xc3\xa4nhoitoa, mets\xc3\xa4oppilaitoksia sek\xc3\xa4 mets\xc3\xa4styst\xc3\xa4 ja kalastusta valtion mailla. Itsen\xc3\xa4istymisen j\xc3\xa4lkeen tavoitteeksi asetettiin viel\xc3\xa4 Suomen mets\xc3\xa4talouden edist\xc3\xa4minen ja viel\xc3\xa4 my\xc3\xb6hemmin my\xc3\xb6s luonnonsuojelu. Yli 130 vuotta valtion keskusvirastona toiminut Mets\xc3\xa4hallitus muutettiin vuonna 1994 liikelaitokseksi, jonka teht\xc3\xa4v\xc3\xa4n\xc3\xa4 on puun markkinointi ja myynti sek\xc3\xa4 talousmetsien hoito. Tuorein Mets\xc3\xa4hallituslaki tuli voimaan 15. huhtikuuta 2016  vuosien valmistelun j\xc3\xa4lkeen. Mets\xc3\xa4hallituksen mets\xc3\xa4talousliiketoiminta siirrettiin lailla perustettavaan valtion kokonaan omistamaan mets\xc3\xa4talousosakeyhti\xc3\xb6\xc3\xb6n vastaamaan  EU-kilpailus\xc3\xa4\xc3\xa4d\xc3\xb6ksi\xc3\xa4.'